U sklopu 7. sabora glagoljaša „Slovo rogovsko“ dana 13. rujna 2016. u Zavodu za povijesne znanosti HAZU u Zadru održan je niz predavanja znanstvenika iz Sankt-Peterburga.

Uvodni govor je održao dr. sc. Tado Oršolić upravitelj Zavoda za povijesne znanosti HAZU u Zadru naglasivši važnost glagoljice za hrvatski jezik i kulturu. Pri tome je spomenuo važne istraživače glagoljice, posebno Ivana Berčića, Zadranina, čija se važna zbirka glagoljice nalazi u Ruskoj nacionalnoj knjižnici u Sankt-Peterburgu, što je ujedno i najbogatija zbirka glagoljskih spomenika izvan Hrvatske. Berčićeva zbirka sadrži pet glagoljičkih kodeksa, 154 fragmenata (ukupno 386 sačuvanih listova) pisanih između 13. i 16. stoljeća, kao i 53 kurzivna glagoljička dokumenta nastala od 1460. do 18. stoljeća.

Nakon uvodnog dijela održana su sljedeća predavanja:

"Proučavanje glagoljske baštine u Rusiji", koje je pripremio prof. dr. sc. Andrej Soboljev, profesor Državnog sveučilišta u Peterburgu.

„Glagoljski spomenici kao izvor za etničku povijest Krka“, koje je pripremio Vjačeslav Kozak iz Ruske akademije znanosti.

„Bula pape Grgura XI pavlinima: tehnika prijevoda s latinskoga na hrvatski crkvenoslavenski“, koje je pripremila Anastasija Makarova iz Ruske akademije znanosti.

„Bula pape Grgura XI pavlinima: pripreme za novo izdanje“ – koje su pripremili: Vjačeslav Kozak i Anastasija Makarova iz Ruske akademije znanosti te Anastasija Harlamova, studentica Državnog sveučilišta u Peterburgu

Predavači su se osvrnuli na Ruske istraživače hrvatske glagoljske baštine.

Naime, stjecajem okolnosti 1874. godine je kupljena čuvena Berčićeva zbirka. U isto vrijeme Vatroslav Jagić dolazi na sveučilište u Odesi (1872‒1874), a zatim u Sankt Peterburg (1880‒1886).

Među istraživačima glagoljske baštine treba istaknuti pokojnu Svetlanu Olegovnu Vialovu (1929. – 2015.), priznatu povjesničarku jezika, slavistkinju i paleografkinju te istraživačicu Berčićeve zbirke glagoljskih fragmenata i rukopisa, koja je i objavila opsežno djelo *Glagoljski fragmenti Ivana Berčića,* u izdanju HAZU, Zagreb, Ruske nacionalne knjižnice – Petrograd i Staroslavenskog instituta 2000. godine.

Predavači su detaljno obradili Bulu pape Grgura XI pavlinima, napravili studiju o glagoljskim spomenicima koji su poslužili kao izvor za istraživanje etničke povijesti Krka te rezultate svojih istraživanja predstavili zadarskoj publici.